**Прыклады тэкстаў і заданняў, скіраваных на**

**фарміраванне чытацкай пісьменнасці вучняў 9 класаў**

**Білеты ў цырк**

У горад прыехаў цырк. Маці дала Кастусю грошы і сказала:

– Сёння ў 12 гадзін пойдзем у цырк. Купі два білеты. Адзін мне, другі сабе. Потым строга дадала:

– Глядзі ж, не баўся.

Праз якія паўгадзіны радасны Кастусь ужо імчаўся дадому, сціскаючы ў руцэ дзве сіненькія паперкі.

Усюды ў горадзе віселі цыркавыя афішы. Каля адной з афіш Кастусь спыніўся. На ёй быў цікавы малюнак: белыя сабачкі стаялі ў рад і пярэднімі лапкамі віталі мядзведзя. Як многа цікавага ўбачыць Кастусь сёння ў цырку!

Нейкі дзядзька, праходзячы міма, штурхануў хлопчыка ў плячо.

– Не бачыце, ці што? – сярдзіта сказаў Кастусь.

Дзядзька спыніўся, павярнуўся назад. На вачах у яго былі акуляры з сінімі шкельцамі, у руках ён трымаў жалезную кульбу.

– Прабач, хлопчык, – ціха прамовіў ён. Памацаўшы кульбай вакол сябе, дзядзька асцярожна зрабіў некалькі крокаў.

«Сляпы», – здагадаўся Кастусь. Сляпы ішоў проста ў лужу.

– Дзядзька, вада там! – крыкнуў Кастусь.

Сляпы збочыў управа і наткнуўся на паркан.

– Паркан! – зноў крыкнуў хлопчык. Ён падбег да сляпога, узяў яго за руку, вывеў на дарогу і спытаў:

– Вам далёка ісці?

– На вакзал.

– О! – здзівіўся хлопчык. – Як жа вы дойдзеце?

– Як-небудзь.

Не выпускаючы рукі сляпога, Кастусь вёў яго спачатку па тратуары, потым па скверы. А калі дайшоў да плошчы, Кастусь спыніўся. Тут яму трэба было зварочваць дадому, а дарога на вакзал ішла налева.

– Я, дзядзька, сёння ў цырк пайду, – сказаў Кастусь, – мяне мама чакае. Бывайце.

– Бывай. Дзякуй табе.

Кастусь пабег. Ужо ля самага дома ён азірнуўся і ўбачыў, што сляпы стаіць на тратуары і ніяк не асмельваецца перайсці плошчу. Машыны ішлі ды ішлі бясконцым патокам. Грузавыя і легкавыя, тралейбусы і аўтобусы. А сляпы ўсё стаяў і нецярпліва пастукваў кульбай. «Ён адзін не пяройдзе, – падумаў Кастусь, – трэба дапамагчы».

Кастусь падбег да сляпога і зноў узяў яго за руку. Сляпы пазнаў хлопчыка, моўчкі кіўнуў галавой і пакрочыў следам за ім.

*Васіль Хомчанка*

Заданні да тэксту:

1. *Выберыце правільны варыянт адказу:*

Вызначце тэму тэксту:

а) паход у цырк;

б) хлопчык і сляпы;

в) міласэрнасць і павага да старэйшых;

г) дарога на вакзал.

1. *Складзіце план тэксту.*
2. *Выберыце правільны варыянт адказу:*

У якім значэнні ўжыта аўтарам слова «не баўся»?

а) не затрымлівайся; б) не сваволь; в) не заблукай; г) не спяшы.

1. *Што спадзяваўся ўбачыць Кастусь у цырку? Знайдзіце адказ у тэксце.*
2. *Выпішыце сказ, у якім апісана, як Кастусь сустрэўся са сляпым.*
3. «Памацаўшы кульбай вакол сябе, дзядзька асцярожна зрабіў некалькі крокаў». *Якую выснову зрабіў хлопчык, гледзячы на дзядзьку?*
4. *Чаму сляпы не асмельваўся перайсці плошчу?*
5. «Кастусь падбег да сляпога і зноў узяў яго за руку». *Чаму Кастусь вярнуўся да дзядзькі?*
6. *Як характарызуе хлопчыка эпізод, дзе ён вяртаецца да сляпога?*

Сярод ніжэй прыведзеных характарыстык знайдзіце тыя, якія, на вашу думку, больш за ўсё падыходзяць:

а) непаслухмяны; б) смелы; в) міласэрны; г) добры; д) самастойны.

1. *Чаму вучыць тэкст?*
2. *Прыдумайце свой працяг апавядання (2–3 сказы).*